

21. august 2024

**PRODUKTRESUMÉ**

 **for**

**Jaydess, intrauterint indlæg (Paranova)**

Dette lægemiddel er underlagt supplerende overvågning. Dermed kan nye sikkerhedsoplysninger hurtigt tilvejebringes. Læger og sundhedspersonale anmodes om at indberette alle formodede bivirkninger. Se i pkt. 4.8, hvordan bivirkninger indberettes.

**0. D.SP.NR.**

 28172

**1. LÆGEMIDLETS NAVN**

 Jaydess

**2. KVALITATIV OG KVANTITATIV SAMMENSÆTNING**

 Det intrauterine indlæg indeholder 13,5 mg levonorgestrel.

Alle hjælpestoffer er anført under pkt. 6.1.

Detaljer om frigivelsesfrekvensen er anført i pkt. 5.2.

**3. LÆGEMIDDELFORM**

 Intrauterint indlæg (Paranova)

Indlægget består af en hvid eller næsten hvid hormonkerne, der er dækket af en semi-uigennemsigtig membran, som er monteret på den vertikale del af det T-formede indlæg. Desuden har den vertikale del en sølvring tæt ved de horisontale arme. Det T-formede indlæg har et øje for enden af den vertikale del og to horisontale arme i den anden ende. Til øjet er fastgjort tråde til fjernelsen af indlægget. Indlæggets vertikale del er placeret i indføringsrøret øverst i indføreren. Indlæg og indfører er i alt væsentligt uden synlige urenheder.

Jaydess’ dimensioner: 28 x 30 x 1,55 mm

**4. KLINISKE OPLYSNINGER**

**4.1 Terapeutiske indikationer**

 Svangerskabsforebyggelse i op til 3 år.

**4.2 Dosering og administration**

Dosering

Jaydess oplægges i livmoderkaviteten og er virksom i op til 3 år.

*Oplægning*

Det anbefales, at Jaydess kun oplægges af læger, som har erfaring med oplægning af intrauterine indlæg og/eller har gennemgået træning i oplægning af Jaydess.

Før oplægning bør patienten undersøges grundigt for at påvise eventuelle kontraindikationer mod oplægning af et intrauterint indlæg. Graviditet skal udelukkes før oplægning. Muligheden for ægløsning og undfangelse skal tages i betragtning, før dette produkt anvendes. Jaydess er ikke egnet som postcoital svangerskabsforebyggelse (se pkt. 4.3 og pkt. 4.4 under Lægeundersøgelse/konsultation).

Tabel 1: Hvornår skal Jaydess lægges op hos fertile kvinder

|  |  |
| --- | --- |
| Start af Jaydess | * Jaydess skal oplægges i livmoderkaviteten inden for 7 dage efter menstruationens begyndelse. I dette tilfælde er Jaydess svangerskabsforebyggende efter oplægning, og der er ikke behov for supplerende svangerskabsforebyggelse.
* Hvis oplægning inden for 7 dage efter menstruationens begyndelse ikke er mulig, eller kvinden ikke har regelmæssig menstruation, kan Jaydess lægges op når som helst under menstruationscyklussen, såfremt lægen med sikkerhed kan udelukke muligheden for forudgående undfangelse. I dette tilfælde kan umiddelbar svangerskabsforebyggende virkning dog ikke garanteres. Derfor bør der anvendes en barrieremetode til svangerskabsforebyggelse, eller patienten skal afholde sig fra vaginalt samleje i de næste 7 dage for at undgå graviditet.
 |
| Oplægning post partum | Supplement til ovenstående anvisninger (Start af Jaydess): Oplægninger post partum bør udsættes, indtil uterus er tilbage til normal tilstand, dog ikke tidligere end 6 uger efter fødslen. Hvis involutionen er væsentligt forsinket, bør det overvejes at vente til 12 uger post partum. |
| Oplægning efter abort i første trimester | Jaydess kan lægges op umiddelbart efter abort i første trimester. I dette tilfælde er der ikke behov for supplerende svangerskabsforebyggelse. |
| Udskiftning af Jaydess | Jaydess kan udskiftes med et nyt indlæg når som helst i cyklus. I dette tilfælde er der ikke behov for supplerende svangerskabsforebyggelse. |
| Skift fra anden svangerskabsforebyggelse (f.eks. hormonelle kombinationspræparater, implantat) | * Jaydess kan lægges op med det samme, hvis det med rimelig sikkerhed kan fastslås, at kvinden ikke er gravid.
* Behov for supplerende svangerskabsforebyggelse: Hvis der er gået mere end 7 dage efter påbegyndt menstruation, skal kvinden afholde sig fra vaginalt samleje eller anvende yderligere svangerskabsforebyggelse i de næste 7 dage.
 |

I tilfælde af besværlig oplægning og/eller usædvanlig smerte eller blødning under eller efter oplægningen, bør muligheden for perforation overvejes og der skal tages passende forholdsregler, f.eks. fysisk undersøgelse og ultralydsundersøgelse.

Efter oplægning skal kvinden undersøges igen efter 4 til 6 uger for at kontrollere trådene og sikre, at indlægget sidder korrekt. Fysisk undersøgelse alene (herunder en undersøgelse af trådene) er muligvis ikke tilstrækkelig til at udelukke delvis perforation.

Jaydess kan skelnes fra andre indlæg ved kombinationen af sølvringen, der er synlig ved ultralydsundersøgelse, og de brune tråde til fjernelse af indlægget. Jaydess’ T-stykke indeholder bariumsulfat, som gør det synligt ved røntgenundersøgelse.

*Fjernelse/udskiftning*

Jaydess fjernes ved forsigtigt at trække i trådene med en tang. Anvendelse af for stor kraft/skarpe instrumenter under fjernelsen kan forårsage, at indlægget går i stykker. Efter fjernelse af Jaydess skal indlægget kontrolleres for at sikre, at det er intakt og fjernet helt. Hvis trådene ikke er synlige, bestemmes indlæggets placering ved hjælp af ultralyd eller en anden metode. Hvis indlægget ligger i livmoderkaviteten, kan det fjernes ved at anvende en slank tang. Dette kan kræve dilatation af cervikalkanalen eller et andet kirurgisk indgreb.

Indlægget bør fjernes senest ved udgangen af det 3. år.

*Fortsættelse af svangerskabsforebyggelse efter fjernelse*

* Ønsker kvinden at fortsætte med samme metode, kan et nyt indlæg oplægges samtidig med fjernelsen af det gamle indlæg.
* Ønsker kvinden ikke at fortsætte med den samme metode, men ønsker ikke at blive gravid, skal indlægget fjernes inden 7 dage fra menstruationens begyndelse, forudsat at kvinden stadig har regelmæssig menstruation. Hvis indlægget bliver fjernet på et andet tidspunkt under cyklussen, eller hvis kvinden ikke har regelmæssig menstruation, og kvinden har haft samleje inden for en uge, er der risiko for graviditet. For at sikre fortsat svangerskabsforebyggelse skal der anvendes en barrieremetode til svangerskabsforebyggelse (f.eks. kondom) med start mindst 7 dage før fjernelsen. Efter fjernelse skal den nye svangerskabsforebyggelse påbegyndes med det samme (følg brugsanvisningen til den nye svangerskabsforebyggelse).

*Ældre kvinder*

Jaydess er ikke blevet undersøgt hos kvinder over 65 år. Der er ingen indikation for at anvende Jaydess til postmenopausale kvinder.

*Kvinder med nedsat leverfunktion*

Jaydess er ikke blevet undersøgt hos kvinder med nedsat leverfunktion. Jaydess er kontraindiceret til kvinder med akut leversygdom eller levertumor (se pkt. 4.3).

*Kvinder med nedsat nyrefunktion*

Jaydess er ikke blevet undersøgt hos kvinder med nedsat nyrefunktion.

*Pædiatrisk population*

Der er ingen indikationer for brug af Jaydess inden menarchen. Lægemidlets sikkerhed og virkning hos unge er beskrevet i punkt 5.1.

Administration

Skal oplægges af en læge under aseptiske forhold.

Jaydess leveres med en indfører i en steril pakke, som først må åbnes, når Jaydess skal lægges op. Må ikke gensteriliseres. Jaydess er kun til engangsbrug. Anvend ikke Jaydess, hvis blisterpakken er beskadiget eller åben. Må ikke oplægges efter den udløbsdato, der står på pakningen og blisterpakken efter EXP.

Et ikke anvendt indlæg eller dele deraf skal bortskaffes i henhold til lokale retningslinjer.

Jaydess leveres med et patientkort i den ydre æske. Udfyld patientkortet, og giv det til patienten efter oplægning.

*Forberedelser inden oplægningen*

* Undersøg patienten for at udelukke kontraindikationer for at oplægge Jaydess (se pkt. 4.3 og pkt. 4.4 under Lægeundersøgelse/konsultation).
* Synliggør cervix med et speculum, og vask omhyggeligt cervix og vagina med en passende antiseptisk opløsning.
* Hvis nødvendigt, kan en assistent bistå under oplægningen.
* Tag fat i den forreste del af portio med en klotang eller en anden pincet for at stabilisere uterus. Hvis uterus er bagoverbøjet, kan det være mere hensigtsmæssigt at tage fat i den bageste del af portio. Vinklen mellem cervikalkanalen og corpus kan udjævnes ved at trække let i klotangen. Tangen skal holdes på plads, og et forsigtigt træk i cervix skal bevares under hele oplægningsproceduren.
* Før en uterinsonde gennem cervikalkanalen til fundus for at måle livmoderkavitetens længde og bestemme dens retning, og for at udlukke tegn på intrauterine anormaliteter (f.eks. septum, submukøse fibromer) eller et tidligere oplagt intrauterint præventionsmiddel, der ikke er blevet fjernet. Hvis der opstår vanskeligheder, så overvej dilatation af kanalen. Hvis cervikaldilatation er nødvendig, så overvej at anvende analgetica og/eller paracervikal blokade.

*Oplægning*

|  |
| --- |
| 1. Åbn først den sterile pakning fuldstændigt (fig. 1). Anvend derefter aseptisk teknik og sterile handsker.Fig. 1 |
| Håndtag med tråde indeni SkyderJaydessMarkørMærkeIndføringsrør med stempel og skala  |
| 2. Skub skyderen helt **fremad** i retning mod pilen for at lade Jaydess ind i indføringsrøret (fig. 2). | 10104-27-3_Illus_Insert_Instructions2Fig. 2 |
| **VIGTIGT!** Træk ikke skyderen nedad, da det kan frigøre Jaydess for tidligt. Hvis Jaydess først er frigjort, kan den ikke lades igen. |
| 3. Hold skyderen i den yderste stilling, og juster den **øverste** kant på markøren, så den svarer til uterinkavitetens sondemål (fig. 3). | SondemålFig. 3 |
| 4. Hold skyderen i den **yderste** stilling, og før indføreren gennem cervix, indtil markøren er ca. 1.5-2.0 cm fra cervix (fig. 4). | 10104-27-3_Illus_Insert_Instructions31,5-2,0 cmFig. 4 |
| **VIGTIGT!** Tving ikke indføreren igennem. Dilatér om nødvendigt cervikalkanalen.  |
| 5. Hold indføreren fast på plads og **skub skyderen tilbage til mærket** for at åbne Jaydess’ horisontale arme (fig. 5). Vent 5-10 sek. til de horisontale arme har foldet sig helt ud.  | 10104-27-3_Illus_Insert_Instructions5Fig. 5 |
| 6. Før forsigtigt indføreren op mod fundus, **til markøren ligger mod cervix**. Jaydess er nu ved fundus (fig. 6). | 10104-27-3_Illus_Insert_Instructions6Fig. 6 |
| 7. Hold indføreren på plads og frigør Jaydess ved at trække **skyderen helt tilbage** (fig. 7). Hold skyderen i den nederste position, og træk forsigtigt indføreren ud. **Klip trådene**, så ca. 2-3 cm er synlig udenfor cervix. | 10104-27-3_Illus_Insert_Instructions7Fig. 7 |
| **VIGTIGT!** Ved mistanke om, at indlægget ikke ligger korrekt, skal placeringen kontrolleres (f.eks. med ultralyd). Fjern indlægget, hvis det ikke sidder korrekt i livmoderkaviteten. Et udtaget indlæg må ikke lægges op igen.  |

*Udtagning/udskiftning*

Se pkt. 4.2 *Oplægning og fjernelse/udskiftning* omkring fjernelse/udskiftning.

|  |  |
| --- | --- |
| Jaydess fjernes ved forsigtigt at trække i trådene med en tang. (fig. 8).En ny Jaydess kan oplægges umiddelbart efter fjernelsen. Efter fjernelsen af Jaydess skal indlægget kontrolleres for at sikre, at det er intakt og fjernet helt. | Illu-08x_02Fig. 8 |

**4.3 Kontraindikationer**

* Graviditet (se pkt. 4.6);
* Aktuel eller recidiverende underlivsinfektion eller tilstande forbundet med øget risiko for underlivsinfektioner;
* Akut cervicitis eller vaginitis;
* Post partum endometritis eller infektion efter abort inden for de sidste tre måneder;
* Cervikale celleforandringer indtil de er afhjulpet;
* Uterin eller cervikal malignitet;
* Gestagen-sensitive tumorer, f.eks. brystcancer
* Unormal uterin blødning af ukendt ætiologi;
* Medfødt eller erhvervet livmodermisdannelse inklusiv fibromer, hvis de påvirker oplægning og udtagning af indlægget (f.eks. hvis de forandrer uterinkaviteten);
* Akut leversygdom eller levertumor;
* Overfølsomhed over for det aktive stof eller over for et eller flere af hjælpestofferne anført i pkt. 6.1.

**4.4 Særlige advarsler og forsigtighedsregler vedrørende brugen**

 Hvis en eller flere af følgende tilstande eksisterer eller opstår for første gang, bør Jaydess anvendes med forsigtighed efter konsultation hos specialist. Ellers bør fjernelse af indlægget overvejes:

* Migræne, fokal migræne med asymmetriske synsforstyrrelser eller andre symptomer der indikerer transitorisk cerebral iskæmi;
* Usædvanlig kraftig hovedpine;
* Icterus;
* Væsentlig blodtryksstigning;
* Svær arteriel sygdom såsom slagtilfælde eller myokardieinfarkt.

Lavdoseret levonorgestrel kan påvirke glucosetolerancen, og glucosekoncentrationen i blodet bør kontrolleres hos diabetikere, der anvender Jaydess. Imidlertid er det generelt ikke nødvendigt at ændre doseringen hos diabetikere, der anvender intrauterine indlæg, der indeholder levonorgestrel.

Lægeundersøgelse/konsultation:

Før oplægning skal kvinden informeres om fordele og risici ved Jaydess, herunder tegn og symptomer på perforation og risikoen for ektopisk graviditet, se nedenfor. Der bør foretages en fysisk undersøgelse, der omfatter en gynækologisk undersøgelse og under­søgelse af brysterne. Smear bør foretages ved behov efter lægens vurdering.Graviditet og seksuelt overførte sygdomme skal udeluk­kes. Behandling af infektioner i genitalia skal være afsluttet før oplægningen. Livmoderens placering og livmoderkavitetens størrelse skal fastslås. Placering af indlægget i fundus er meget vigtig for at maksimere virkningen og reducere risikoen for udstødelse. Oplægningsinstruktionen bør følges nøje.

Der bør lægges megen vægt på træ­ning i den rigtige oplægningsteknik.

Oplægning og fjernelse kan være forbundet med nogen smerte og blødning. Proceduren kan fremkalde en vasovagal reaktion (f.eks. synkope eller krampeanfald hos epileptikere).

Kvinden skal undersøges igen 4 til 6 uger efter oplægningen for at kontrollere trådene og sikre, at indlægget sidder korrekt. Opfølgningsbesøg anbefales derefter én gang årligt eller oftere, hvis der er klinisk indikation herfor.

Jaydess er ikke egnet som postcoital svangerskabsforebyggelse.

Anvendelse af Jaydess til behandling af kraftig menstruationsblødning eller beskyttelse mod endometriehyperplasi under substitutionsbehandling med østrogen er ikke klarlagt. Derfor anbefales brugen ikke under disse forhold.

Ektopisk graviditet

I kliniske studier var den samlede forekomst af ektopisk graviditet med Jaydess ca. 0,11 pr. 100 kvindeår. Ca. halvdelen af de graviditeter, der forekommer under brug af Jaydess vil sandsynligvis være ektopiske.

Kvinder, der overvejer Jaydess, bør rådgives om tegn på og risiko for ektopisk graviditet. Hvis en kvinde bliver gravid, mens hun bruger Jaydess, skal ektopisk graviditet overvejes og vurderes.

Kvinder med ektopisk graviditet, tuba-operationer eller underlivsinfektioner i anamnesen, har en større risiko for ektopisk graviditet. Ektopisk graviditet bør overvejes ved underlivssmerter, især ved samtidig udebleven menstruation eller hvis en kvinde med amenorré begynder at bløde.

Da en ektopisk graviditet kan påvirke den fremtidige fertilitet, bør fordele og risici ved at anvende Jaydess omhyggeligt vurderes, især for kvinder, der aldrig har født.

*Anvendelse til kvinder, der aldrig har født*: Jaydess er ikke første valg til svangerskabsforebyggelse, da der er begrænset klinisk erfaring.

Virkning på blødningsmønstret under menstruation

Der forventes en virkning på blødningsmønstret hos de fleste brugere af Jaydess. Ændringerne skyldes den direkte virkning af levonorgestrel på endometriet, og stemmer ikke nødvendigvis overens med ovarieaktiviteten.

Uregelmæssig blødning og pletblødning er normal i de første behand­lings­måneder. Derefter medfører den stærke hæmning af endometriet en reduktion i varighed og mængde af menstruationsblødningen. En sparsom mængde udvikler sig ofte til oligomenoré eller amenorré.

I kliniske studier udviklede sjældent forekommende blødninger og/eller amenorré sig gradvist. Ved udgangen af det 3. år udviklede omkring 22,3 % og 11,6 % af brugerne henholdsvis sjældent forekommende blødninger og/eller amenorré. Graviditet bør overvejes, hvis menstruationen ikke indtræder inden for 6 uger efterstarten afden forudgående menstruation. Gentagne graviditetstests er ikke nødvendige hos amenorrhoetiske kvinder, med mindre der erandretegnpå graviditet.

Hvis blødningerne bliver kraftigere og/eller mere uregelmæssige over tid, bør der tages passende diagnostiske forholdsregler, da uregelmæssig blødning kan være et symptom på endometriepolypper, hyperplasi eller kræft, og kraftig blødning kan være et tegn på uopdaget udstødelse af indlægget.

Underlivsinfektion

Samtidig med at Jaydess og indføringsrøret er sterile, kan de på grund af bakteriel kontaminering under oplægningen, blive et middel til mikrobiel overførsel til de øvre kønsorganer. Underlivsinfektioner er set under brug af et hvilken som helst intrauterint indlæg. I kliniske studier sås underlivsbetændelse hyppigere i begyndelsen af anvendelsen af Jaydess, hvilket stemmer overens med offentliggjorte data for kobberindlæg, hvor de fleste tilfælde af underlivsbetændelse opstår i løbet af de første 3 uger efter oplægningen, hvorefter hyppigheden aftager.

Før kvinden vælger Jaydess, bør der foretages en fuldstændig vurdering af risikofaktorer i forbindelse med underlivsinfektion (f.eks. flere seksualpartnere, seksuelt overførte infektioner, tidligere underlivsbetændelse i anamnesen). Underlivsinfektioner som underlivsbetændelse kan have alvorlige konsekvenser og kan forringe fertiliteten og øge risikoen for ektopisk graviditet.

Som ved andre gynækologiske eller kirurgiske indgreb kan der forekomme alvorlig infektion eller sepsis (herunder sepsis med gruppe A-streptokokker) efter oplægning af et interuterint indlæg, selv om det er meget sjældent, at det sker.

Hvis kvinden oplever tilbagevendende endometritis eller underlivsinfektioner, eller hvis en akut infektion er alvorlig eller ikke reagerer på behandling, skal Jaydess fjernes.

Bakteriologiske undersøgelser er indiceret og observation anbefales, selv ved milde symptomer på infektion.

*Udstødning*

I kliniske studier med Jaydess var udstødelsesfrekvensen lav (<4 % af indsættelserne) og inden for samme interval som for andre intrauterine indlæg. Symptomer på delvis eller fuldstændig udstødelse af Jaydess kan være blødninger eller smerte. Indlægget kan udstødes af livmoderkaviteten, uden at kvinden opdager det. Det medfører tab af kontraceptiv beskyttelse. Eftersom Jaydess reducerer blødningsmængden, kan en øgning af menstruationsblødningen være et tegn på udstødelse.

Risikoen for udstødelse er forhøjet hos

* Kvinder med tidligere kraftig menstruationsblødning
* Kvinder med BMI over normalen på tidspunktet for oplægningen; denne risiko stiger i takt med stigende BMI

Kvinden skal informeres om mulige tegn på udstødelse, og hvordan hun skal kontrollere trådene på Jaydess, og hun skal rådes til at kontakte en læge, hvis hun ikke kan mærke trådene. Der skal anvendes kontraception i form af barrieremetode (f.eks. kondom), indtil Jaydess placering er blevet bekræftet.

En delvis udstødelse kan reducere virkningen af Jaydess.

Et delvist udstødt indlæg skal fjernes, og et nyt indlæg kan op­læg­ges umiddelbart efter fjernelsen, forudsat at graviditet er blevet udelukket.

*Perforation*

Indlægget kan perforere eller penetrere liv­mo­deren eller livmoderhalsen, oftest under oplægningen, selv om det måske ikke bliver opdaget før senere. Dette kan nedsætte virkningen af Jaydess. Ved en svær oplægning og/eller ved usædvanlig blødning under eller efter oplægningen skal der øjeblikkeligt tages passende forholdsregler for at udelukke perforation, som f.eks. fysisk undersøgelse og ultralyd. Sker dette skal indlægget fjernes, evt. via operation.

I et stort prospektivt kontrolleret ikke-interventionelt kohortestudie hos brugere af andre intrauterine indlæg (N = 61.448 kvinder) med en 1-årig observationsperiode var forekomsten af perforation 1,3 (95% CI: 1,1 – 1,6) pr. 1000 oplægninger i hele studiekohorten; 1,4 (95% CI: 1,1 – 1,8) pr. 1000 oplægninger i kohorten for et andet intrauterint indlæg med levonorgestrel, og 1,1 (95% CI: 0,7 – 1,6) pr. 1000 oplægninger i kohorten med kobber-indlæg.

Studiet viste, at både amning på oplægningstidspunktet og oplægning op til 36 uger efter en fødsel var forbundet med en øget risiko for perforation (se tabel 2). Begge risikofaktorer var uafhængige af den type intrauterint indlæg, der blev lagt op.

Tabel 2: Forekomst af perforation pr. 1000 oplægninger i hele studiekohorten observeret over 1 år, stratificeret efter amning og tid siden fødsel ved oplægningen (kvinder, der har født)

|  |  |  |
| --- | --- | --- |
|  | **Ammer på oplægningstidspunktet** | **Ammer ikke på oplægningstidspunktet** |
| Oplægning ≤ 36 uger efter fødsel  | 5,6(95% CI 3,9-7,9; n=6047 oplægninger) | 1,7(95% CI 0,8-3,1; n=5927 oplægninger) |
| Oplægning > 36 uger efter fødsel  | 1.6(95% CI 0,0-9,1; n=608 oplægninger) | 0.7(95% CI 0,5-1,1; n=41,910 oplægninger) |

Ved forlængelse af observationsperioden til 5 år hos en undergruppe i dette studie (N = 39.009 kvinder med andre intrauterint indlæg med levonorgestrel eller kobberindlæg, 73 % af kvinderne havde information i alle 5 år med kontrolundersøgelser), var forekomsten af opdaget perforation på ethvert tidspunkt under hele perioden på 5 år 2,0 (95 % CI: 1,6 – 2,5) pr. 1000 oplægninger. Amning på oplægningstidspunktet og oplægning op til 36 uger efter fødsel blev bekræftet som risikofaktorer også i undergruppen med opfølgning i 5 år.

Risikoen for perforation kan være øget hos kvinder med retroflekteret uterus.

Undersøgelse igen efter oplægningen skal følge vejledningen ovenfor under overskriften “Lægeundersøgelse/konsultation” hvor det er klinisk indiceret for kvinder med risikofaktorer for perforation.

Tabte tråde

Hvis trådene ikke er synlige i livmoderhalsen ved kontrolundersøgelser, skal uopdaget udstødelse og graviditet ude­lukkes. Trådene kan være blevet trukket op i livmoderen eller i cervikalkanalen og vil eventuelt komme til syne igen i løbet af den næste menstruation. Hvis graviditet er ude­lukket, kan trådene som regel findes ved at foretage en forsigtig sondering med et egnet instrument. Hvis de ikke kan findes, skal muligheden for udstødning eller perforation overvejes. Ultralydsdiagnose kan eventuelt anvendes for at sikre, at indlægget er korrekt placeret. Hvis ultralyds­under­søgelse ikke kan gennemføres, eller hvis ultralydsundersøgelse ikke kan lokalisere ind­læg­get, kan røntgenundersøgelse anvendes til at lokalisere Jaydess.

Ovariecyster/forstørrede folikler

Da Jaydess’ svangerskabsforebyggende virkning hovedsageligt skyldes dens lokale virk­ning i uterus, er der normalt ingen ændring i den ovulatoriske funktion, herunder regelmæssig follikeludvikling, ægløsning og follikelatresi hos fertile kvinder. Nogle gange er follikelatresi forsinket, og follikeludviklingen kan evt. fortsætte. Disse forstørrede fol­likler kan ikke klinisk skelnes fra ovariecyster, og er indberettet som en bivirkning i kliniske studier hos ca. 13,2 % af de kvinder, der anvender Jaydess. De omfatter ovariecyster, blødende ovariecyster og bristede ovariecyster. De fleste af disse cyster er symptomfrie. Dog kan nogle af dem være forbundet med underlivssmerter eller smerter ved samleje.

I de fleste tilfælde for­svinder de forstørrede folikler spontant i løbet af 2 til 3 måneder. Hvis det ikke sker, kan fortsat ultralydsundersøgelse og andre diagnostiske/terapeutiske forholdsregler være hensigtsmæssige. Tilstanden kan i sjældne tilfælde kræve kirurgisk indgreb.

Psykiske forstyrrelser

Nedtrykthed og depression er velkendte bivirkninger ved hormonelle præventionsmidler (se pkt. 4.8). Depression kan være alvorligt og er en velkendt risikofaktor for selvmordsadfærd og selvmord. Kvinder bør rådes til at kontakte deres læge, hvis de oplever humørsvingninger og depressive symptomer, herunder kort tid efter behandlingsstart.

Forsigtighedsregler på fjernelsestidspunktet

Anvendelse af for stor kraft/skarpe instrumenter under fjernelsen kan forårsage, at indlægget går i stykker (se pkt. 4.2). Efter fjernelse af Jaydess skal indlægget kontrolleres for at sikre, at det er intakt og fjernet helt.

**4.5 Interaktion med andre lægemidler og andre former for interaktion**

 Bemærk: Produktinformationen for andre samtidigt indgivne lægemidler skal kontrolleres for at identificere potentielle interaktioner.

 Andre lægemidlers indvirkning på Jaydess

 Der kan forekomme interaktion med lægemidler, der inducerer hepatiske mikrosomale enzymer, hvilket kan medføre en øget eller nedsat clearance af kønshormoner.

 *Stoffer, der øger clearance af levonorgestrel, f.eks.:*

 Phenytoin, barbiturater, primidon, carbamazepin, rifampicin og muligvis også oxcarbazepin, topiramat, felbamat, griseofulvin og produkter, der indeholder perikum (Hypericum perforatum).

Påvirkningen af disse stof­fer på den svangerskabsforebyggende virkning af Jaydess kendes ikke, men det tillægges ikke stor betydning på grund af indlæggets hovedsageligt lokale virkningsmeka­nisme.

*Stoffer med variabel virkning på clearance af levonorgestrel:*
Når det indgives samtidig med kønshormoner, kan mange hiv/hcv-proteasehæmmere og non-nucleosid reverse transcriptase-hæmmere øge eller sænke plasmakoncentrationerne af progestin.

*Stoffer, der sænker clearance af levonorgestrel (enzymhæmmere), f.eks.:*

Stærke og moderate CYP3A4-hæmmere som f.eks. azol-antimykotika (f.eks. fluconazol, itraconazol, ketoconazol, voriconazol), verapamil, makrolider (f.eks. clarithromycin, erythromycin), diltiazem og grapefrugtjuice kan øge plasmakoncentrationerne af progestin.

MR-scanning

Prækliniske undersøgelser har vist, at en patient kan blive scannet sikkert efter placeringen af Jaydess under følgende forhold: Statisk magnetfelt på 3-Tesla eller derunder, magnetfelt med maksimal rumlig gradient på 720 gauss/cm eller derunder. Under disse forhold og ved 15 min. scanning er den maksimale temperaturstigning ved det sted, hvor Jaydess befinder sig, 1,8°C. Der kan forekomme en lille mængde scanningsartefakter, hvis scanningsstedet er i samme område eller relativt tæt på Jaydess’ position.

**4.6 Fertilitet, graviditet og amning**

*Fertilitet*

Brugen af et intrauterint indlæg, der frigør levonorgestrel, ændrer ikke fremtidig fertilitet.

Efter udtagning af indlægget får kvinden sin normale fertilitet tilbage (se pkt. 5.1).

*Graviditet*

Jaydess er kontraindiceret under graviditet (se pkt. 4.3). Hvis kvinden bliver gravid, mens hun anvender Jaydess, bør indlægget fjernes snarest muligt, da tilstedeværelsen af alle intrauterine indlæg *in situ* giver en øget risiko for abort og præ­matur fødsel. Fjernelse af indlægget eller sondering af livmoderen kan også resultere i spontan abort. Ektopisk graviditet skal udelukkes.

Hvis kvinden ønsker at fortsætte graviditeten, og indlægget ikke kan fjernes, skal hun infor­me­res om risici og konsekvenser for barnet af en for tidlig fødsel. Forløbet af en sådan gravi­ditet skal nøje overvåges. Kvinden skal informeres om, at hun skal rapportere alle symptomer, der tyder på komplikationer af graviditeten som f.eks. underlivssmerter med kramper og feber.

Desuden er der en øget risiko for virilisation af pigefostre, da en intrauterin eksponering for levonorgestrel ikke kan udelukkes. Der har været isolerede tilfælde af maskulinisering af de eksterne genitalier på pigefostre efter lokal eksponering for levonorgestrel under graviditeter med indlægget på plads.

*Amning*

Generelt forekommer der ikke at være nogen skadelige virkninger på spædbarnets vækst eller udvikling, når der anvendes et hvilken som helst intrauterint indlæg, der afgiver levonorgestrel, 6 uger post partum. Et intrauterint indlæg, der afgiver levonorgestrel, påvirker ikke modermælkens kvalitet eller kvantitet. Små mængder gestagen (ca. 0,1 % af levonorgestreldosen) overføres til barnet under amningen.

**4.7 Virkning på evnen til at føre motorkøretøj og betjene maskiner**

 Ikke mærkning.

Jaydess påvirker ikke evnen til at føre motorkøretøj eller betjene maskiner.

**4.8 Bivirkninger**

De fleste kvinder oplever ændringer i deres blødningsmønster efter oplægning af Jaydess. Over tid stiger hyppigheden af amenorré og sjældent forekomne blødninger, og hyppigheden af forlænget, uregelmæssig blødning og af hyppig blødning falder. Følgende blødningsmønstre sås i kliniske studier:

Tabel 3: Blødningsmønstre set med Jaydess in kliniske studier

|  |  |  |  |  |
| --- | --- | --- | --- | --- |
| **Jaydess** | **Første 90 dage** | **Følgende 90 dage** | **Slutningen af år 1** | **Slutningen af år 3** |
| Amenorré | <1 % | 3 % | 6 % | 12 % |
| Sjældent forekommende blødning | 8 % | 19 % | 20 % | 22 % |
| Hyppig blødning | 31 % | 12 % | 8 % | 4 % |
| Uregelmæssig blødning\* | 39% | 25% | 18% | 15% |
| Forlænget blødning\* | 55 % | 14 % | 6 % | 2 % |

\*Kvinder med uregelmæssig blødning og forlænget blødning kan også være omfattet i en af de andre kategorier (bortset fra amenorré)

Skematisk oversigt over bivirkning

Hyppigheden af bivirkninger, der er set med Jaydess, er opsummeret i tabellen nedenfor. Inden for hver hyppighedsgruppe er bivirkningerne vist efter faldende alvorlighed. Hyppighederne er: meget almindelig (≥1/10), almindelig (≥1/100 til <1/10), ikke almindelig (≥1/1.000 til <1/100), sjælden (≥1/10.000 til <1/1.000), meget sjælden (≥1/10.000).

|  |  |  |  |
| --- | --- | --- | --- |
| **Systemorganklasse** | **Meget almindelig** | **Almindelig** | **Ikke almindelig** |
| **Psykiske forstyrrelser** |  | DepressionNedsat libido |  |
| **Nervesystemet** | Hovedpine | Migræne |  |
| **Vaskulære sygdomme** |  |  | Svimmelhed |
| **Mave-tarm-kanalen** | Mave-/underlivssmerter | Kvalme |  |
| **Hud og subkutane væv** | Akne/seborré | Alopecia | Hirsutisme  |
| **Det reproduktive system og mammae** | Blødningsændringer herunder øget og formindsket menstruationsblødning, pletblødning, sjældent forekommende blødning og amenorréOvariecyster\*Vulvovaginitis\* | Øvre genitale infektionerDysmenoréBrystsmerter/ubehagUdstødning af det intrauterine indlæg (helt og delvist)Udflåd | Perforering af livmoderen\*\* |
| **Undersøgelser** |  | Vægtforøgelse |  |

\* I kliniske studier er ovariecyster indberettet som bivirkninger, hvis de var unormale, ikke-funktionelle og/eller havde en diameter på > 3 cm ved ultralydundersøgelse.

\*\* Denne hyppighed er baseret på et stort prospektivt kontrolleret ikke-interventionelt kohortestudie hos kvinder, der brugte et andet intrauterint indlæg med levonorgestrel og kobberindlæg, som viste, at amning på oplægningstidspunktet og oplægning op til 36 uger efter fødsel er uafhængige risikofaktorer for perforation (se pkt. 4.4 under Perforation). I kliniske studier med Jaydess, hvor ammende kvinder ikke deltog, var hyppigheden af perforation ”sjælden”.

Beskrivelse af udvalgte bivirkninger

Ved anvendelse af et intrauterint indlæg, der frigiver levonorgestrel, er overfølsomhed herunder udslæt, urticaria og angioødem set.

Hvis en kvinde bliver gravid med Jaydess in situ, er den relative risiko for ektopisk graviditet øget (se pkt. 4.4 under Ektopisk graviditet).

Udtagningstrådene kan eventuelt mærkes af partneren under samleje.

Følgende bivirkninger er set i forbindelse med oplægning eller udtagning af Jaydess:

Proceduremæssige smerter, proceduremæssige blødninger, vasovagal reaktion med svimmelhed eller synkope i forbindelse med oplægningen. Proceduren kan fremskynde anfald hos en epilepsipatient.

Der er set tilfælde med sepsis (herunder sepsis med gruppe A-streptokokker) efter oplægningen af intrauterine indlæg (se pkt. 4.4 under Underlivsinfektion).

*Pædiatrisk population*

I et studie med 304 unge var Jaydess' sikkerhedsprofil den samme som hos den voksne population.

Indberetning af formodede bivirkninger

Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen

Axel Heides Gade 1

DK-2300 København S

Websted: [www.meldenbivirkning.dk](http://www.meldenbivirkning.dk)

**4.9 Overdosering**

 Ikke relevant.

**4.10 Udlevering**

 A

**5. FARMAKOLOGISKE EGENSKABER**

**5.1 Farmakodynamiske egenskaber**

Farmakoterapeutisk klassifikation: Plast IUD med progestogen. ATC-kode: G 02 BA 03.

Farmakodynamiske virkninger

Jaydess har hovedsageligt en lokal progestogen virkning i livmoderkaviteten.

Den høje kon­centration af levonorgestrel i endometriet nedsætter funktionen af østrogen- og progesteronreceptorerne i endometriet. Dette gør endometriet relativt upåvirkeligt over for cirkulerende østradiol, og en stærk antiproliferativ virkning kan ses. Morfologiske ændringer i endometriet og en svag lokal reaktion på fremmedlegemet er observeret under brug. Fortykkelse af cer­vix­slimen forhindrer sædceller i at passere cervikalkanalen. Det lokale miljø i livmoderen og æggelederne hæmmer sædcellernes bevægelighed og funktion og hæmmer befrugtning. I kliniske studier med Jaydess sås ægløsning hos de fleste af forsøgspersonerne. Bevis på ægløsning sås hos 34 ud af 35 kvinder i det først år, hos 26 ud af 27 kvinder i det andet år, og hos alle 26 kvinder i det tredje år.

Klinisk virkning og sikkerhed

Den svangerskabsforebyggende virkning af Jaydess er blevet undersøgt i et klinisk studie med 1432 kvinder i alderen 18-35 år. 38,8 % (556) af de kvinder, der deltog i studiet, havde aldrig født, og af dem havde 83,6 % (465) aldrig været gravide. Det 1-årige Pearl Index var 0,41 (95 % konfidensinterval 0,13 – 0,96) og det 3-årige Pearl Index var 0,33 (95 % konfidensinterval 0,16 – 0,60). Frekvensen for svigt var ca. 0,4 % ved år 1, også den kumulative frekvens for svigt var ca. 0,9 % ved år 3. Frekvensen for svigt omfatter graviditeter efter uopdaget udstødning og perforationer. Anvendelsen af et intrauterint indlæg, der afgiver levonorgestrel, påvirker ikke den fremtidige fertilitet. Data fra et levonorgestrel-indlæg med en højere dosering viser, at ca. 80 % af de kvinder, som ønskede at blive gravide, blev det inden for 12 måneder efter fjernelse af indlægget.

I et studie med 304 unge var Jaydess’ sikkerhedsprofil den samme som hos den voksne population. Virkningen forventes at være den samme hos unge under 18 år som hos personer på 18 år og derover.

Med Jaydess er ændringer i blødningsmønstret et resultat af den direkte virkning af levonorgestrel på endometriet og afspejler ikke nødvendigvis ovariecyklus. Der er ingen tydelig forskel i follikeludvikling, ægløsning eller østradiol- og progesteronproduktion hos kvinder med forskellige blødningsmønstre. Under de første måneders brug kan der være en stigning i antallet af pletblødninger som følge af hæmningen af endometrieproliferationen. Den stærke hæmning af endometriet resulterer herefter i en reduktion af varighed og omfang af blødningen under brugen af Jaydess. Svage blødninger udvikler sig ofte til oligomenoré eller amenorré. Ovariefunktionen er normal og østradiol-koncentrationerne bevares, selv når brugere af Jaydess har amenorré.

**5.2 Farmakokinetiske egenskaber**

Levonorgestrel frigives lokalt i livmoderkaviteten. Frigivelseskurven *in vivo* af levonorgestrel viser initialt et kraftigt fald, som progressivt bliver mindre, og resulterer i en lille ændring efter 1 år og indtil slutningen af den beregnede 3-årige anvendelsesperiode. De anslåede *in vivo*-frigivelsesfrekvenser på forskellige tidspunkter ses i tabel 4.

Tabel 4: Anslået *in vivo*-frigivelsesfrekvenser baseret på observerede data omkring *ex vivo*-restindhold

|  |  |
| --- | --- |
| **Tid** | **Anslået *in vivo*-frigivelsesfrekvens [mikrogram/24 timer]** |
| 24 dage efter oplægning | 14 |
| 60 dage efter oplægning | 10 |
| 1 år efter oplægning | 6 |
| 3 år efter oplægning | 5 |
| **Gennemsnit over 1. år** | 8 |
| **Gennemsnit over 3 år** | **6** |

Absorption

Efter indsættelse frigives levonorgestrel i livmoderkaviteten uden forsinkelse baseret på målinger af koncentrationen i serum. Mere end 90 % af den frigivet lenovorgestrel er tilgængelig systemisk. Maksimale serumkoncentrationer af levonorgestrel nås inden for de første to uger efter oplægningen af Jaydess. Syv dage efter oplægning blev en gennemsnitlig levonorgestrelkoncentration på 162 pg/ml (5. percentil: 102 pg/ml – 95. percentil: 249 pg/ml) bestemt. Derefter falder serumkoncentrationerne af levonorgestrel over tid indtil der opnås en gennemsnitlig koncentration på 59 pg/ml (5. percentil: 36 pg/ml – 95. percentil: 92 pg/ml) efter 3 år. Ved anvendelsen af et intrauterint indlæg, der frigiver levonorgestrel, medfører den høje lokale eksponering for lægemidlet i livmoderkaviteten en stærk koncentrationsgradient fra endometriet til myometriet (gradient endometrie til myometrie >100-gange), og til lave koncentrationer af levonorgestrel i serum (gradient endometrie til serum >1000-gange).

Distribution

Levonorgestrel bindes uspecifikt til serumalbumin og specifikt til SHBG. Mindre end 2 % af det cirkulerende levonorgestrel findes som frit steroid. Levonorgestrel binder sig med høj affinitet til SHBG. Derfor medfører ændringer i koncentrationen af SHBG i serum en stigning (ved højere SHBG-koncentrationer) eller et fald (ved lavere SHBG-koncentrationer) i den totale levonorgestrelkoncentration i serum.Koncentrationen af SHBG faldt gennemsnitligt med ca. 15 % i løbet af den første måned efter oplægning af Jaydess og forblev stabil i løbet af den 3-årige anvendelsesperiode. Det gennemsnitlige tilsyneladende fordelingsvolumen af levonorgestrel er ca. 106 liter.

Biotransformation

Levonorgestrel metaboliseres ekstensivt. De vigtigste metaboliseringsveje er reduktionen i Δ4-3-oxo-gruppen og hydroxyleringer ved positionerne 2α, 1β og 16β efterfulgt af konjugering. CYP3A4 er det vigtigste enzym, der er involveret i levonorgestrels oxidative metabolisme. Tilgængelig in vitro-data antyder, at CYP-medierede biotransformationsreaktioner kan være af mindre relevans for levonorgestrel sammenlignet med reduktion og konjugation.

Elimination

Total plasmaclearance for levonorgestrel er ca. 1,0 ml/min/kg. Der udskilles kun spormængder af levonorgestrel i uændret form. Levonorgestrel udskilles som metabolitter i urin og fæces i omtrent lige store mængder. Udskillelseshalveringstiden er ca. 1 dag.

Linearitet/ikke-linearitet

Levonorgestrels farmakokinetik afhænger af koncentrationen af SHBG, som selv bliver påvirket af østrogener og androgener. Et fald i SHBG-koncentrationen medfører et fald i den samlede koncentration af levonorgestrel i serum, der igen tyder på, at levonorgestrel har en ikke-lineær farmakokinetik med hensyn til tid. Da Jaydess hovedsageligt virker lokalt, forventes der ikke nogen indvirkning på virkningen af Jaydess.

Pædiatrisk population

I et etårigt fase III-studie med unge kvinder, der var begyndt at menstruere (gennemsnitsalder 16,2 år (12-18 år)), viste de farmakokinetiske analyser blandt 283 unge, at de estimerede serumkoncentrationer af levonorgestrel er en smule højere (ca. 10 %) hos unge end hos voksne. Dette korrelerer med den typisk lavere kropsvægt hos unge. De estimerede intervaller hos unge ligger dog inden for de estimerede intervaller hos voksne (næsten ens).

Der forventes ingen forskelle i farmakokinetiken for levonorgestrel hos unge og voksne efter oplægning af Jaydess.

Etniske forskelle

Der er udført et 3-årigt fase III-studie af Jaydess i Asien og Stillehavsområdet (93 % asiatiske kvinder, 7 % med anden etnisk baggrund). En sammenligning af levonorgestrels farmakokinetiske karakteristika hos den asiatiske population i studiet med den kaukasiske population i et andet fase 3-studie viste ingen klinisk relevante forskelle i systemisk eksponering og andre farmakokinetiske parametre. Desuden var den daglige frigivelsesfrekvens fra Jaydess den samme i begge populationer.

Der forventes ingen forskelle i farmakokinetiken for levonorgestrel hos asiatiske og kaukasiske kvinder efter oplægning af Jaydess.

**5.3 Non-kliniske sikkerhedsdata**

 Non-kliniske data viste ingen speciel risiko for mennesker baseret på studier af levonorgestrels sikkerhedsfarmakologi, farmakokinetik og toksicitet, herunder genotoksicitet og cancerogent potentiale. Studier med aber med in­tra­uterin tilførsel af levonorgestrel i 9-12 måneder bekræftede lokal farmakologisk aktivitet med god lokal tolerance og viste ingen tegn på systemisk toksicitet. Embryotoksicitet blev ikke observeret i kaniner efter intrauterin administration af levonorgestrel.

Sikkerhedsvurderingen af elastomer-komponenterne af hormonbeholderen, polyethylenstofferne såvel som sølvringen i produktet, sølvprofilen samt kombinationen af elastomer og levonorgestrel er baseret på både en vurdering af genetisk toksikologi generelt med *in vitro*- og *in vivo*-testsystemer og af biokompa­tili­tetstests med *in vitro* testsystemer samt test udført på mus, rotter, marsvin og kaniner. Og *in vitro*-testsystemer har ikke kunnet påvise bioinkom­patibilitet.

**6. FARMACEUTISKE OPLYSNINGER**

**6.1 Hjælpestoffer**

 Polydimetylsiloxan elastomer

 Silica, kolloid vandfri

Polyethylen

Bariumsulfat

Jernoxid, sort (E172)

Sølv

**6.2 Uforligeligheder**

 Ikke relevant.

**6.3 Opbevaringstid**

 3 år.

**6.4 Særlige opbevaringsforhold**

 Dette lægemiddel kræver ingen særlige forholdsregler vedrørende opbevaringen.

**6.5 Emballagetype og pakningsstørrelser**

 Produktet er individuelt pakket i en termoformet blisterpakning (PETG) med aftageligt låg (PE)

Pakningsstørrelse: 1x1 og 5x1.

Ikke alle pakningsstørrelser er nødvendigvis markedsført.

**6.6 Regler for bortskaffelse og anden håndtering**

 Produktet leveres i en steril pakning, der ikke bør åbnes før det skal oplægges. Der skal tages aseptiske forholdsregler ved behandlingen af hvert indlæg. Hvis seglet på den sterile kuvert er brudt, skal indlægget i pakken bortskaffes i henhold til lokale retningslinjer for håndtering af biologisk farligt affald. En udtaget Jaydess og indfører bortskaffes på samme måde. Den ydre pakning og den indre blisterpakning kan håndteres som almindeligt husholdningsaffald.

**7. INDEHAVER AF MARKEDSFØRINGSTILLADELSEN**

Paranova Danmark A/S

Stationsalleen 42, 1. sal

2730 Herlev

**8. MARKEDSFØRINGSTILLADELSESNUMMER (­-NUMRE)**

 54017

**9. DATO FOR FØRSTE MARKEDSFØRINGSTILLADELSE**

 13. august 2014

**10. DATO FOR ÆNDRING AF TEKSTEN**

 21. august 2024